<classify> Katika mechi ya mzunguko wa kwanza, kwenye Uwanja wa Taifa, Dar es Salaam, Oktoba mwaka jana, bao la Atupele Green lilitosha kuizima Simba nyumbani kwake.Lakini jana iliibuka na ushindi wa mabao 2-1 yaliyofungwa na Ramadhani Singano na Ibrahim Ajib na kuiwezesha kufikisha pointi 35 baada ya mechi 21, ikiwa ni pointi moja nyuma ya mabingwa watetezi, Azam FC katika nafasi ya pili na pointi tano nyuma ya vinara, watani wao wa jadi, Yanga.Kwa Kagera Sugar, kipigo hicho kimewarudisha nyuma katika kuwania kushika nafasi mbili za juu kwani sasa inabaki na pointi zake 28 katika nafasi ya nne ikiwa imecheza mechi 21.Wekundu wa Msimbazi walipata bao la kwanza katika dakika ya 49 lililofungwa na Singano kwa shuti kali lililomshinda kipa wa Kagera Sugar, Agaton Anthony, baada ya kipa kutema mpira wa Dan Sserunkuma.Iliwachukua dakika nane, Kagera Sugar ambayo inatumia Uwanja wa Kambarage kama uwanja wao wa nyumbani baada ya ule wa Kaitaba mjini Bukoba kuwa katika matengenezo, kusawazisha bao hilo.Mshambuliaji wao hatari, Rashid Mandawa alifunga bao hilo baada ya kupokea pasi safi ya Paulo Ngwai. Kwa bao hilo, Mandawa amefikisha mabao 10 akifungana na Didier Kavumbagu wa Azam FC. Simon Msuva anaongeza orodha ya wafungaji akiwa amefunga mabao 11 hadi sasa.Simba iliandika bao la pili katika dakika ya 68 lililofungwa kwa penalti na Ajib baada ya beki wa Kagera Sugar, Eric Kyaruzi kuunawa mpira katika eneo la hatari na mwamuzi Erick Anoka wa Arusha kuamuru adhabu kubwa.Katika kipindi cha kwanza, timu zote zilishambuliana kwa zamu na katika dakika ya 29, Dan Sserunkuma aliikosesha Simba bao baada ya shuti lake kugonga mwamba na kuokolewa na wachezaji wa Kagera Sugar.Hata hivyo, baada ya kumalizika kwa pambano hilo, wachezaji wa Kagera Sugar walimzonga mwamuzi Anoka wakilalamikia maamuzi yake ikiwamo madai ya kunyimwa penalti katika dakika ya 85, baada ya beki na nahodha wa Simba, Isihaka Hassan kuunawa mpira katika eneo la hatari.Mwamuzi huyo alitolewa nje ya uwanja kwa kusindikizwa na askari wa Kikosi cha Kutuliza Ghasia FFU zaidi ya 10 huku akiwa amefuatana na wasaidizi wake, lakini pia kipa wa Kagera, Anthony akiwa anaongea naye.Pambano hilo la jana awali lilipangwa kufanyika Jumamosi, lakini liliahirishwa kutokana na mvua kubwa iliyonyesha mjini Shinyanga na kusababisha uwanja kujaa maji, wakati juzi pambano kati ya Stand United dhidi ya Mtibwa Sugar lilivunjwa katika dakika ya 37 baada ya mvua kubwa kunyesha wakati likiendelea kuchezwa.Hali hiyo ilisababisha mechi hiyo kurudiwa jana saa mbili asubuhi kwenye uwanja huo na Stand United iliendelea kutamba baada ya bao lake la juzi la dakika ya 14 lililofungwa na Haruna Chanongo, kushindwa kusawazishwa au kuongezwa jingine na wakata miwa hao wa Manungu, Turiani mkoani Morogoro.Kwa matokeo hayo, Stand United imefikisha pointi 24 na kuishusha Mtibwa Sugar hadi nafasi ya 12, kwa pointi zake 23. Timu sita za Coastal Union, Mbeya City, Ndanda FC, JKT Ruvu, Mgambo JKT na Stand United zina pointi 24 kila mmoja katika msimamo wa ligi hiyo iliyo na ushindani.Kagera Sugar iliwakilishwa na: Agathon Anthony, Salum Kanoni, Erick Murilo, Erick Kyaruzi, George Kavila, Maregesi Mwangwa, Juma MkopiPaul Ngwai, Babu Ally, Mandawa, Atupele Green na Benjamin AsukileAdam Kingwande.Simba: Manyika Peter, Nassoro Masoud, Mohammed Hussein, Hassan Isihaha, Joseph Owino, Awadh Juma, Singano, Said Ndemla, Dan SserunkumaIssa Rashid, Emmanuel Okwi na Ajib Ibrahim Twaha.  <topic>: MICHEZO 